b'\n_START_ARTICLE_\nNK Grani\xc4\x8dar \xc5\xbdupanja\n_START_SECTION_\nPovijest\n_START_PARAGRAPH_\nNogometni klub Grani\xc4\x8dar osnovan je 1920. godine i trenuta\xc4\x8dno se natje\xc4\x8de u 4. HNL Istok_NEWLINE_\xc5\xbdupanja je poznata kao prvo mjesto u kojem se igrao nogomet na ovim prostorima. Naime, gospodarski interesi i bogatstvo Slavonije stoljetnim hrastovim \xc5\xa1umama privukli su u \xc5\xbdupanju tvorni\xc4\x8dare iz Engleske jo\xc5\xa1 1880. godine, koji su sa sobom donijeli prvu nogometnu loptu. Oni su za\xc4\x8deli u \xc5\xbdupanji igranje nogometa, a u nedostatku dovoljnog broja igra\xc4\x8da u "loptanje" su uklju\xc4\x8divali i doma\xc4\x87e pu\xc4\x8danstvo, uglavnom namje\xc5\xa1tenike, ali i radnike na sje\xc4\x8di i dopremi hrastovih trupaca do tvornice tanina u \xc5\xbdupanji.\n_START_SECTION_\nStadion\n_START_PARAGRAPH_\nNa mjestu tada\xc5\xa1nje Tvornice tanina i pojave nogometne lopte danas su prostorije i Stadion prve nogometne lopte u Hrvatskoj, \xc5\xa1to ga je darovala svome gradu supruga vlasnika Tvornice, ro\xc4\x91ena \xc5\xbdupanjka, gospo\xc4\x91a Katica Horvatovi\xc4\x87, tada Katy Hepburn. _NEWLINE_Stadion je u skladu sa propisima 2. HNL sa natkrivenih 500 sjede\xc4\x87ih mjesta.\n_START_SECTION_\n\xc5\xa0kola nogometa\n_START_PARAGRAPH_\nKlub je godine 2007. osnovao \xc5\xa1kolu nogometa u kojoj postoje sve selekcije od predpo\xc4\x8detnika do juniora u koju su uklju\xc4\x8deni brojni biv\xc5\xa1i igra\xc4\x8di s novim zanimanjima kao trenerima.\n_START_SECTION_\nNavija\xc4\x8di\n_START_PARAGRAPH_\nKlub prati Udruga navija\xc4\x8da "Olimpijci", registrirana 1995. godine. Navija\xc4\x8di NK Grani\xc4\x8dara postojali su jo\xc5\xa1 krajem osamdesetih godina pro\xc5\xa1log stolje\xc4\x87a, a na samom po\xc4\x8detku devedesetih godina se formira ekipa pod nazivom Idioti. Ime Olimpijci se prvi puta spominje 1994. godine, ali se godinom osnutka smatra kada je pokrenuta udruga navija\xc4\x8da, tj. godinu kasnije. Olimpijci su jedna mala grupa koja je po\xc5\xa1tovanje i prepoznatljivost dobila podosta i kroz pra\xc4\x87enje Hrvatske nogometne reprezentacije. Skoro da nije bilo utakmice da netko iz redova Olimpijaca nije bio prisutan kako u doma\xc4\x87im tako i na gostuju\xc4\x87im najudaljenijim terenima.Aktivnost najvjernijih navija\xc4\x8da NK Grani\xc4\x8dara se o\xc4\x8dituje njihovim prisustvom skoro na svakoj liga\xc5\xa1koj utakmici svog plavog tima.'